## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2018. november 28-i nyílt üléséről***

 Rendelet: 20-23/2018.(XI.29.)

 Határozat: 113-114/2018.(XI.28.)

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2018. november 28-i nyílt üléséről |
| *Jelen vannak:* | Bebes István, Czvitkovics Gyula, Faragó Gábor, Dr. Hadnagy Ádám, Tóth Gábor, Geosics László, Szabó Ferenc, Bán Miklós, Auer Miklós és Tompa László képviselő-testületi tagok  |
| *Távol van:* | Ferencz Gyula és Csák Tamás képviselő |
| *Tanácskozási joggal meghívottak közül jelen van:*  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia, Városfejlesztési és Építéshatósági irodavezetőjeKörmendy-Szalai Mónika, a Projektfejlesztési és Kistérségi Iroda vezetőjeButi László Tibor, a Közszolgálati Iroda vezetője  |

Bebes István polgármester köszönti a megjelenteket és megállapítja, hogy a Képviselő-testület az ülésen 10 fővel jelen van, az határozatképes, az ülést 13 óra 00 perckor megnyitja.

Bebes István polgármester elmondja, hogy a testületi ülés anyagán módosítani nem kíván, így kéri a napirend elfogadását.

A Képviselő-testület 10 igen szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Beszámoló a polgármester két ülés közötti munkájáról.

Előterjesztő: **Bebes** **István** polgármester

1. 2018. évi költségvetési rendelet módosítása

Előterjesztő: **Bebes** **István** polgármester

1. A lakbérek megállapításáról szóló 11/1994.(VI.30.) rendelet módosítása

Előterjesztő: **Bebes** **István** polgármester

1. Piaci helypénzdíjak meghatározása 2019. évre

Előterjesztő: **Bebes** **István** polgármester

1. A közterületek használatáról és rendjéről szóló 21/2003.(VI.1.) önkormányzati rendelet módosítása

Előterjesztő: **Bebes** **István** polgármester

1. Terembérleti díjak megállapítása

Előterjesztő: **Bebes** **István** polgármester

1. Szlalom pálya tervezésére vonatkozóan további fedezet biztosítása

Előterjesztő: **Bebes** **István** polgármester

1. A „Boldog Batthyány-Strattmann László” ösztöndíj-pályázat elbírálása

Előterjesztő: **Bebes** **István** polgármester

- Jelentés az előző ülésen elhangzott interpellációkra tett intézkedésekről.

 Előterjesztő: **Forró Szilvia** irodavezető

- Interpellációk

Zárt ülés keretében:

1. Körmend Múltja, Jelene, Jövője Közalapítvány Kuratóriumába tag választása

Előterjesztő: **Bebes** **István** polgármester

1. Körmendi Idősekért Nonprofit Kft. ügyvezetői részére jutalom megállapítása

Előterjesztő: **Bebes** **István** polgármester

**N A P I R E N D:**

**1./ Beszámoló a polgármester két ülés közötti munkájáról.**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester elmondja, hogy 2018. október 27-én részt vett a Béri Balogh Ádám Táncegyüttes fennállásának 50. évfordulója alkalmából szervezett jubileumi előadáson. Szeretné megköszönni a részvevőknek a részvételt, másrészt pedig a gratulál a Béri Balogh Ádám Táncegyüttes évfordulójához. Október 28-án a várossá nyilvánítás 774. évfordulóján vett részt. Az időjárás nem kedvezett a napnak, de valamennyi programot sikerült megtartani. Köszöni az időszak minden programjának a megszervezését a művelődési központ valamennyi dolgozójának, hiszen igyekeztek megteremteni mindent a méltó ünneplésre. November 5-én részt vett a Csaba József Honismereti Egyesület és Szent Márton Európai Kulturális Útvonal Magyarországi Tanácsa Egyesület Kulturális Útvonal körmendi stációjának táblaavatóján. November 6-án részt vett a Székesfehérvár – Jánosháza – Rábafüzes I. rendű főút pályázat körmendi belterületi szakaszának átadó ünnepségén. Teljesen megújult ez a szakasz, szeretné megköszönni a Testületnek, hogy azokat a forrásokat biztosítani tudta, melyek szükségesek voltak a projekt megvalósításához, hiszen az Önkormányzat is jelentős forrással vett részt a beruházás megvalósításában. November 7-én a Pénzügyminisztérium regionális fejlesztési programokért felelős helyettes államtitkárával tárgyalt a TOP pályázatokkal kapcsolatban. Számos pályázat előkészítése folyik még azon kívül, melyek megvalósításra kerültek, és amelyek még megvalósításra várnak. Reméli, hogy az elkövetkezendő időszakban pontosan tudni fogják, milyen lehetőségeik lesznek ezen a területen. Ugyanezen a napon az Emberi Erőforrások Minisztériuma Kulturális Ügyekért Felelős Helyettes Államtitkárával folytatott megbeszélést, szintén kulturális projekteket illetően. Úgy gondolja, vannak történések, melyeknek köszönhetően előbbre tudnak haladni ezeknek a projekteknek a megvalósításában is. November 9-én a Szociális Szolgáltató és Információs Központ Szociális Munka Napi ünnepségén vett részt. November 12-én látogatást tett a Nádaljai Tagóvodában. Szeretné tájékoztatni a Képviselő-testületet, hogy önkormányzati forrásból megújult a terasz, valamint a Batthyányné Coreth Mária Óvoda és Bölcsőde Dienes Lajos Utcai Tagóvodájából kikerült játékeszközök felújítása és elhelyezése történt meg a nádaljai óvodában. Szemrevételezték azokat a kéréseket, melyek elhangzottak az óvoda és a szülők részéről. Természetesen igyekeznek további lépéseket megtenni a kérések teljesítése érdekében. November 13-án a Külgazdasági és Külügyminisztériumban az EGIS Gyógyszergyár Zrt. körmendi kapacitásbővítési beruházásának ünnepélyes bejelentésén vett részt. Közel 7 milliárd forintos beruházás fog megkezdődni, amellett, hogy már most is zajlik egy európai pályázatokból megvalósuló üzem felépítése, melynek átadása a következő évben kerül átadásra. Megköszöni Magyarország kormányának, hogy Körmend ebből a szempontból is kiemelt figyelemben részesült. November 14-én a Miniszterelnökség közszolgálatáért felelős államtitkárával, illetve a Nemzeti Várprogram Miniszteri biztosával Kastély beruházás tekintetében folytatott megbeszéléseket. Ugyanezen a napon egyeztetést folytatott a római-katolikus, református, evangélikus egyház képviselőivel a különböző adventi programokról. November 20-án a 24 város pályázat egyeztetésén vett részt. Elindul egy korábbi időszakokban már ismert közös együttműködés folytatása, amely a határon átnyúló programokat segíti. Egy osztrák – magyar, valamint egy szlovén – osztrák, osztrák – szlovén pályázatról van szó, amelyben közös együttműködést alakítanak ki a határ mindkét oldalán. Ennek olyan különböző feladatai vannak, amelyek meg fognak valósulni, akár programok, akár városmarketing és egyéb feladatok tekintetében. November 22-én szép korú köszöntésére került sor, november 28-án pedig a képviselő-testületi ülésre kerül sor.

Bebes István kéri a beszámoló elfogadását.

A Képviselő-testület a beszámolót 9 igen szavazattal, 1 tartózkodással elfogadja.

**2./ 2018. évi költségvetési rendelet módosítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az ASP rendszer bevezetése kötelezővé teszi a költségvetési rendelet gyakori módosítását. Szeretné jelezni a Testület tagjainak, hogy várható még egy ilyen rendelet módosítás a december 19-i ülésen. Több önkormányzati döntés került átvezetésre a költségvetésben, például az iparterületi projektfejlesztéshez ingatlanvásárlások fedezetének kiegészítése. Projekten belül kell rendezni az ÁFA kérdéskörét dologi kiadásként, illetve gyermekorvosi rendelőben lévő berendezéseket újítottak meg, amely szintén megjelenik a költségvetési rendeletben. További megjelenik a Caminus Zrt.-től vásárolt és bérelt intézményi kazánokhoz biztosított költségvetési forrás. A szennyvíztisztító telepen egy mechanikai előtisztító tervezését engedélyezte a gördülő fejlesztési tervben a Testület, ennek a tervezési költségvetése is megtalálható az anyagban. Az intézményi költségvetésben jelennek meg a módosított előirányzatok, akár a Körmendi Közös Önkormányzati Hivatal, akár a Körmendi Kulturális Központ, Múzeum és Könyvtár esetében, vagy éppen Körmend Városgondnokságánál.

Dr. Hadnagy Ádám képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri, hogy aki egyetért a rendelet módosításával, az szavazzon.

Körmend Város Önkormányzata Képviselő-testülete a javaslatot 9 igen szavazattal, 1 tartózkodás mellett elfogadja, és a következő rendeletet alkotja:

**20/2018. (IX.29.) önkormányzati rendelet**

A 2018. évi költségvetési rendelet módosításáról

**3./ A lakbérek megállapításáról szóló 11/1994. (VI.30.) rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a lakbéreket minden évben egyszer tekinti át a Képviselő-testület, és dönt azok mértékéről. A lakbérek Körmenden valójában jelképesnek mondhatók, pl. a piaci lakbér mértéke a rendeletmódosítással 21 000 forint egy 50 m2-es lakás esetében, ehhez képest a piaci, albérleti díjakat mindenki ismeri, hogy milyen szinten vannak.

Dr. Hadnagy Ádám képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendeleti javaslat elfogadását.

Faragó Gábor képviselő-testületi tag elmondja, hogy Polgármester Úr minden fontos dolgot elmondott az előterjesztéssel kapcsolatban, így a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 1 tartózkodás mellett elfogadja, és a következő határozatot hozza:

**21/2018. (IX.29.) önkormányzati rendelet**

A lakbérek megállapításáról szóló *11/1994. (VI.30.)* önkormányzati rendelet módosításáról

**4./ Piaci helypénzdíjak meghatározása 2019. évre**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy általános 5 %-os díjmódosítást kezdeményeznek. Az előterjesztés is írja, hogy a város a piac területén egy komolyabb fejlesztésre próbál meg lehetőséget teremteni, amely egy területi operatív program keretein belül fog megvalósulni. Ugyanakkor szeretné jelezni, hogy az elmúlt évek áremelkedései világosan mutatják, hogy szükséges forrást adni a Testületnek ehhez a projekthez a befolyó bevételekből is. Úgy gondolja, egy korrekt javaslat, ami a Testület elé került, kéri, hogy a döntés meghozatalakor arra is legyenek tekintettel, hogy sokkal komfortosabb környezetet próbál megvalósítani az Önkormányzat a projekt kialakításával a piac számára.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 1 tartózkodás mellett elfogadja, és a következő rendeletet alkotja:

**22/2018. (IX.29.) önkormányzati rendelet**

A piacról és vásárokról szóló *4/2011. (II.09.)* önkormányzati rendelet módosításáról

**5./ A közterületek használatáról és rendjéről szóló 21/2003.(VI.1.) önkormányzati rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ennél a rendeletmódosításnál is egy 5%-os emelést szeretnének kezdeményezni. Szeretné jelezni, hogy a mellékelt táblázatban a 22. sor hatályon kívül lett helyezve korábban, így a kiküldött anyagban az rosszul szerepel. Kéri, hogy tárgyalja meg a Képviselő-testület a rendeletmódosítást és döntsön arról.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 1 tartózkodás mellett elfogadja, és a következő határozatot hozza:

**23/2018. (IX.29.) önkormányzati rendelet**

A közterületek használatáról és rendjéről szóló *21/2003. (VI. 01.)* önkormányzati rendelet módosításáról

**6./ Terembérleti díjak megállapítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a bérbeadás terén lehetőségeik közt szerepel a városi sportcsarnok, Körmendi Kulturális Központ különböző terei, Batthyány Örökségközpont látogatóközpontja, Színház, Körmendi Közös Önkormányzati Hivatal termei. Az előterjesztés összegyűjti ezen ingatlanokat, és általánosan 5 %-os díjmódosítást kezdeményez. A 2019-es költségvetéshez annyit tenne hozzá, hogy számos olyan projekt valósul meg, amelynél fontos a bevételi oldal fedezete.

Faragó Gábor képviselő-testületi tag a Pénzügyi és Közbeszerzési Bizottság ülésén kérdésként felmerült a vadászlak és a díszterem kérdése, de ezt Polgármester Úr tisztelettel megválaszolta, a Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 1 tartózkodás elfogadja, és a következő határozatot hozza:

**113/2018. (IX.28.) önkormányzati határozat**

1. Körmend város Önkormányzata Képviselő-testülete a tulajdonában álló ingatlanokban található, és bérbe adható termek, illetve a városi sportcsarnok és uszoda bérleti díját 2019. január 1-étől kezdődően az alábbiakban állapítja meg:
	* 1. **Sportcsarnok:**
* Amennyiben sportolási célokra, edzésekre, vagy sportrendezvényekre veszik igénybe a termet: bruttó 15.700 Ft/óra. Amennyiben a sportcsarnokot sportverseny rendezése céljából kívánja igénybe venni helyi sportclub vagy egyesület, abban az esetben részére az Önkormányzat támogatást biztosít azzal, hogy ilyen sportverseny esetében a versenyt szervező helyi egyesület, sportclub –a közüzemi költségekhez, takarításhoz való hozzájárulásként - az itt meghatározott óradíj 30%-ának megfelelő összeget köteles megfizetni. A NBI-ben játszó felnőtt férfi kosárlabda csapatnak az Önkormányzat továbbra is 100 % összegű támogatást biztosít a terem bérlete kapcsán.
* Amennyiben a sportcsarnokot kulturális, szórakoztató rendezvények céljára –ide nem értve a zenés-táncos rendezvényeket - veszik igénybe, a terembérlet díja: bruttó 31500 Ft/alkalom, 5 órát meghaladó igénybevétel esetén óránként további bruttó 12250 Ft. Az e célra történő igénybevétel esetén a szervező/rendező 100.000 Ft kaució megfizetésére köteles, mely összeg az esetlegesen okozott károk helyreállítására szolgál.
* Amennyiben a sportcsarnokot zenés-táncos rendezvények céljára veszik igénybe, a terembérlet díja: bruttó 78700 Ft/alkalom, 5 órát meghaladó igénybevétel esetén óránként további bruttó 12250 Ft. Az e célra történő igénybevétel esetén a szervező/rendező 100.000 Ft kaució megfizetésére köteles, mely összeg az esetlegesen okozott károk helyreállítására szolgál.
1. **Uszoda használat díjai:**
* Úszásoktatásra történő igénybevétel esetén az úszásoktató által fizetendő díj:

3650 Ft/óra

* Napijegy: 630 FT.
* Havi bérlet díja: Felnőtt: 9000 Ft/hó

 Gyermek (18 éves korig): 4500 Ft/hó.

 Nyugdíjas: 5100 Ft/hó.

1. **Körmendi Közös Önkormányzati Hivatal:**
* **Nagyterem bérleti díja**: bruttó 6300 Ft/óra.
* **Kisterem bérleti díja:** bruttó 3150 Ft/óra.

A Keresztény Értelmiségiek Szövetsége a bérleti díj 50%-ával egyező támogatásban részesül a Körmendi Közös Önkormányzati Hivatalban lévő termek bérlete során.

1. **Körmendi Kulturális Központ:**
* **Nagyterem** bérletidíja: bruttó 4100 Ft/óra
* **Klubhelyiség** bérletidíja:bruttó 3000 Ft/óra
* **Városi kiállítóterem** bérleti díja: bruttó 3250 Ft/óra

**Batthyany-Strattmann Kastély Látogatóközpont és színház:**

* Földszinti csarnok bérleti díja: 10.500 Ft/ óra
* Látogatóközpontban található multifunkcionális terem bérleti díja: 31.500 Ft/óra.
* A földszinti csarnok és a Látogatóközpontban található multifunkcionális terem együttes bérlete esetén a bérlet díja: 42.000 Ft/óra.

Üzleti célú (anyagi haszonszerzésre irányuló) bérlet esetén, ide értve a konferenciákat is:

* Földszinti csarnok bérleti díja: 15.750 Ft/ óra
* Látogatóközpontban található multifunkcionális terem bérleti díja: 52.500 Ft/óra.
* A földszinti csarnok és a Látogatóközpontban található multifunkcionális terem együttes bérlete esetén a bérlet díja: 68.250 Ft/óra.

**Batthyany kastély díszterem bérleti díja**: 157.500 Ft + ÁFA.

**Vadászlak bérleti díja:** 136.500 Ft + ÁFA.

2. Mindazon kedvezményeket, amelyeket a Képviselő-testület helyi civil szerveződéseknek 28/2017. (III.29.) számú határozatában megállapított, továbbra is biztosítja a Képviselő-testület a civil szervezetek számára.

**7./ Szlalom pálya tervezésére vonatkozóan további fedezet biztosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy korábban már beszámoltak arról, hogy a Magyar Kajak – Kenu Szövetség támogatást ad át a városnak a Rába parti fejlesztések céljára. A Kajak – Kenu Szövetség azokhoz a feladatokhoz, amelyek felmerültek, akár eszközbeszerzés, akár fejlesztésekhez kapcsolódóan forrást biztosított. Ennek a felhasználásának a Kajak – Kenu Szakosztállyal egyeztetetten kell megtörténnie. Abban bízik, hogy a fejlesztések egy része már meg tud jelenni következő évben, mint például a vízi szlalom pálya kiépítése. Erre a biztosított forrás még nem ad fedezetet, ugyanakkor az előkészítés fontos. A Nyugat-Dunántúli Vízügyi Igazgatóság kéri, hogy készüljenek elvi vízjogi engedélyes tervek is, amelyek sajnos növelik a tervezői költségeket, mert kétdimenziós modellezéssel kell bemutatni a kisvizes vízsebesség vizsgálatot is. Ez plusz feladatat, amely plusz kiadással is jár, amelyhez a fedezetet biztosítani kellene.

Dr. Hadnagy Ádám képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását, valamint annyit hozzá tenne, hogy minden fejlesztést és tervet támogat, ami a Rába partján végbe megy.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 1 tartózkodás mellett elfogadja és a következő határozatot hozza:

**114/2018. (IX.28.) önkormányzati határozat**

Körmend Város Önkormányzata Képviselő-testülete támogatja a Rába folyó körmendi szlalom pálya elvi vízjogi engedélyezési eljárásának lefolytatását, -mely a Döntés Előkészítő Tanulmány részévé válik - melyhez bruttó 2.413.000,- Ft összegű fedezetet biztosít a 2019. évi költségvetése terhére.

Felelős: polgármester

Határidő. 2019. évi költségvetés elfogadását követően azonnal

**8./ A „Boldog Batthyány-Strattmann László” ösztöndíj-pályázat elbírálása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy bizottsági hatáskörbe tartozik, a Testület az anyagot megkapta.

Dr. Hadnagy Ádám képviselő-testületi tag a Társadalmi és Ifjúsági Ügyek Bizottságának véleményét tolmácsolva elmondja, hogy a „Boldog Batthyány-Strattmann László” ösztöndíj-pályázat elbírálása alapján 3 fő kaphat szociális alapú támogatást és 1 fő kizárólag tanulmányi alapon támogatást. Mivel két érvényes pályázat érkezett csak szociális alapon, így 2 fő lehetett kizárólag tanulmányi alapon támogatott hallgató. Így szociális alapon Kálmán Regina és Kálmán Viktória, kizárólag tanulmányi alapon pedig Buti Nikolett és Sánta Ádám kapott támogatást.

**11./ Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Faragó Gábor, Szabó Ferenc és Auer Miklós képviselő-testületi tagok az interpellációra kapott választ elfogadják.

**Interpellációk:**

Auer Miklós képviselő-testületi tag

* Nagyon örül annak, hogy ösztöndíjjal támogatja a város a jó tanulókat és az anyagilag rászorultakat. Egyetlen problémája van ezzel, mégpedig az, hogy a legtöbb tanuló, aki más idegen városban tanul és megszerzi a tudását, az abban a városban kamatoztatja tudását és nem jön vissza Körmendre. Hatalmas az orvos- és pedagógushiány, ezért kellene Körmendnek egy olyan ösztöndíjat alapítani, ami kimondottan arra vonatkozik, hogy az ösztöndíjjal támogatott végcélja Körmend legyen. Ezzel kapcsolatban kellene egy rendeletet hozni, írt róla pár oldalt, szeretné átadni Polgármester Úrnak és szeretné kérni jegyzőasszonyt és az irodavezető asszonyt, hogy tanulmányozzák és a 2019-es költségvetésbe erre keretet biztosítson, amennyiben érdemesnek tartják ezt az előterjesztést.
* 2020-ban lesz a Trianoni Békediktátum 100. évfordulója, azt szeretné kérni, hogy Körmend Város Önkormányzata nyilvánítsa ezt egy emlékévnek, az indokait nem szeretné elsorolni, ezt mindenki nagyon jól tudja. Kérés az lenne, hogy a Testület alapítson egy emlékbizottságot, köztiszteletben álló emberekből, civil szervezetekből, alakítsák ki a programot és ennek a költségvetését építsék be a 2019-es költségvetésbe.

***Bebes István polgármester*** *válaszul elmondja, hogy az első esetben kért dolog egy elég nehéz feladat. Kötelezni nagyon nehéz valakit arra, hogy hol telepedjen le a diploma után, különösen ha orvosról van szó, tehát ennek a megvalósítása nem túlzottan lehetséges. Természetesen megnézik a javaslatot, azt gondolja, hogy a jelenlegi támogatási rendszerük maximálisan igyekszik azt a feladatot ellátni, amit jelen esetben egy támogatási rendszer meg tud valósítani.*

 *A 2020 Trianoni békediktátum emlékévhez annyit mondana, hogy a Trianoni emlékév nem csak Körmend, hanem egy ország szempontjából lesz majd egy emlékév. Meg kell várni, hogy az országban milyen megfelelő programok lesznek meghirdetve, véleménye szerint lesz arra lehetőség, hogy ezekhez csatlakozzon a város. Ugyanakkora ne felejtsük el, hogy jövőre lesz 775 éves Körmend városa, és ez helyben sokkal fontosabb feladat és munka. Ezzel kapcsolatban meg is tehetik, hogy egy bizottságot alapítanak, amely együtt dolgozik a Körmendi Kulturális Központ Múzeum és Könyvtárral különböző programoknak a kialakításán Ehhez minden további nélkül szívesen adja a nevét.*

Tompa László képviselő-testületi tag elmondja,

* többen jelezték felé, hogy ebben az évben sincs Körmendnek méltó karácsonyfa, részben ebben szeretné felajánlani a egyesületük segítségét, részben pedig jelezné a Testület irányába ennek a város részéről történő igényét. Tavaly kapott rá egy választ, azóta növekedett 5 cm-t a fa, azt gondolja, hogy látványosabb megemlékezésre is szükség lenne.

***Bebes István polgármester*** *kérdezi, hogy van-e a városban ilyen fa. Tud-e a Városgondnokság olyan díszítést adni valamelyiknek, amelyik esetleg megfelel ennek?*

***Sövegjártó Zoltán a Városgondnokság vezetője*** *válaszul elmondja, hogy a Szabadság téren lévő faállományból, amely formában megfelelne, az olyan méretű, hogy a Katasztrófavédelemnek a jelenlegi legnagyobb emelőkosaras kocsija sem éri fel. Kértek már árajánlatot, hogy mennyibe kerülne a fa feldíszítése, és csak az anyagár több mint 2,5 millió forint volt. A többi fa, amely még a Szabadság téren található, azok nem alkalmasak díszítésre. Néhány évig volt egy vasszerkezet elhelyezve a Fő téren, amelybe helyszínre szállított fát el tudtak helyezni, ez azonban a Szabadság tér alakítása során felvételre került. Felajánlást az egyik Képviselő úrtól kaptak egy 8 méteres fenyőfára. Azonban nincs olyan rögzítő elem, amely biztonsággal megtartaná azt.*

*Bebes István polgármester elmondja, hogy a kérdés most az, hogy ha a felajánlás megvan, akkor annak befogadására a fa méretei és a meglevő eszközállomány alapján eleget tudnak - e tenni vagy sem. A korábbi nagy fenyőfa, ami most megszabadult a terheitől, láthatóan jót tett a környező két fának. Kérdezi, hogy azok az eszközök, amelyekkel meg lett világítva, azok jelenleg hol vannak.*

*Sövegjártó Zoltán a Városgondnokság vezetője válaszul elmondja, hogy azok az eszközök egyrészt elavultak, másrészt viszont levételre kerültek pont azért, hogy az a világítás kerüljön át a Fő térre. Mindenképpen a ledes, energiatakarékos rendszer fele kell elmenni.*

*Bebes István polgármester kéri a Városgondnokság vezetőjét, hogy egyeztessen képviselő úrral a technikai eszközökről és próbáljanak megoldást találni a problémára.*

Bán Miklós képviselő-testületi tag elmondja,

* Városgondnokság fele lenne egy kérésfelvetése, mégpedig a Bartók Béla utca, ami a Hunyadi utca felé megy, a 2-es és a 3-as tömb között a jobb oldali úton csapadékvíz elvezető csatorna jobb oldalán csatornabeszakadás van, ami meg kellene nézni illetve javítani, mert balesetveszélyes is lehet
* jó pár évvel ezelőtt szóba került a Szecsőd felé vezető bicikliút, szeretné tudni, milyen információ van erről, tervek vannak-e esetleg készen

***Bebes István polgármester*** *válaszul elmondja, hogy nem tettek le ezekről a dolgokról. Azzal a tervvel kapcsolatban az volt a probléma, hogy maximum egy támogatója volt, a magyarszecsődi polgármester és az ottani vezetés. Másik két település részéről nem volt túlzottan affinitása a dolognak abban az irányban, így ketten kevesek lettek volna annak a projektnek a megvalósításához. Azt gondolja, hogy hosszabb távon folytatni kellene a kerékpárút hálózat kiépítését a 8-as út mellett. Ha lesznek ilyen programok, érdemes lenne erre gondolni. Vannak előkészített anyagok, tervezés még nincs ezzel kapcsolatban. A jövőben mindenképpen megpróbálnak majd ebben előre lépni.*

További kérdés, vélemény nem hangzik el. Bebes István polgármester a Képviselő-testület ülését 13 óra 52 perckor bezárja.

K. m. f.

 Bebes István dr. Stepics Anita

 polgármester jegyző